KOMMISSIONENS BESLUTNING af 26. juli 1995 om mængder af kontrollerede stoffer, der er tilladte for essentielle anvendelser i Fællesskabet i 1996 i henhold til Rådets forordning (EF) nr. 3093/94 om stoffer, der nedbryder ozonlaget (95/324/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3093/94 af 15. december 1994 om stoffer, der nedbryder ozonlaget (1), særlig artikel 3, 4 og 7, og

ud fra følgende betragtninger:

Af hensyn til ozonlaget har Fællesskabet besluttet af afvikle visse kontrollerede stoffer fra den 1. januar 1995, der er tidligere end fastsat i Montreal-protokollen;

i henhold til artikel 3 (stk. 1, 2, 3, 4, 5 og 7) i nævnte forordning skal Kommissionen hvert år fastsætte essentielle anvendelser, der kan tillades i Fællesskabet, og hvilke mængder af kontrollerede stoffer, der må produceres, markedsføres og anvendes hertil;

disse essentielle anvendelser skal fastsættes for chlorfluorcarboner i henhold til artikel 3, stk. 1, og artikel 4, stk. 1; andre fuldt halogenerede chlorfluorcarboner i henhold til artikel 3, stk. 2, og artikel 4, stk. 2; haloner i henhold til artikel 3, stk. 3, og artikel 4, stk. 3; tetrachlormethan i henhold til artikel 3, stk. 4, og artikel 4, stk. 4; 1,1,1-trichlorethan i henhold til artikel 3, stk. 5, og artikel 4, stk. 5, og hydrobromfluorcarboner i henhold til artikel 3, stk. 7, og artikel 4, stk. 7, i forordning (EF) nr. 3093/94;

de kriterier, der anvendes til at vurdere essentielle anvendelser, svarer til dem, parterne i Montreal-protokollen har fastsat i deres afgørelse IV/25, og de er:

a) anvendelse af et kontrolleret stof bør kun kvalificeres som »essentiel«, hvis:

i) det er nødvendigt for sundheden og sikkerheden eller er afgørende for, at samfundet kan fungere (herunder kulturelle og intellektuelle aspekter)

ii) der ikke findes teknisk og økonomisk gennemførlige alternativer eller erstatninger, der kan accepteres ud fra et miljø- og sundhedsmæssigt synspunkt;

b) produktion og forbrug af et kontrolleret stof til essentielle anvendelser må kun, hvis overhovedet, tillades, hvis:

i) der er blevet truffet alle økonomisk gennemførlige skridt til at minimere den essentielle anvendelse og tilknyttede emission af det kontrollerede stof

ii) det kontrollerede stof ikke findes i tilstrækkelig mængde og kvalitet fra eksisterende lagre af indsamlede og genvundne kontrollerede stoffer, og ligeledes under hensyntagen til udviklingslandenes behov for kontrollerede stoffer;

Montreal-protokolparternes afgørelse VI/9 tillader de produktions- eller forbrugsniveauer der er nødvendige for at opfylde de essentielle anvendelsesbehov af kontrollerede stoffer til i) dosisinhalatorer (MDI) til behandling af astma, kroniske obstruktive lungesygdomme (COPD) og til ii) laboratorie- og analyseformål som specificeret i bilaget til denne beslutning;

i henhold til protokolparternes afgørelse VI/9 skal parterne bestræbe sig på at minimere anvendelse og emission på alle mulige måder. I tilfælde af dosisinhalatorer omfatter sådanne måder undervisning af læger og patienter i andre behandlingsformer, og bestræbelser på i god tro at eliminere eller genindfange emissioner ved påfyldning og afprøvning i overensstemmelse med nationale love og bestemmelser;

efter at have modtaget en rækkes ansøgninger fra medlemsstaterne fastlægger Kommissionen de essentielle anvendelser og respektive mængder for Det Europæiske Fællesskab på medlemsstaternes vegne for 1996 i tråd med Montreal-protokollens ovennævnte afgørelser IV/25 og VI/9;

listen over essentielle anvendelser og mængderne af kontrollerede stoffer er her anført til oplysning for producenter og brugerindustrier;

tildeling af mængder af kontrollerede stoffer, der er tilladt til essentielle anvendelser i Fællesskabet i 1996, vil blive forelagt i en beslutning fra Kommissionen på et senere tidspunkt;

de i denne beslutning fastsatte foranstaltninger er i overensstemmelse med udtalelse fra det udvalg, der henvises til i artikel 16 i forordning (EF) nr. 3093/94 -

VEDTAGET FØLGENDE BESLUTNING:

Artikel 1

1. De vedtagne essentielle anvendelser og de samlede mængder chlorfluorcarboner, andre fuldt halogenerede chlorfluorcarboner, haloner, tetrachlormethan, 1,1,1- trichlorethan og HBFC'er, der må markedsføres eller anvendes, for hvilke produktion eller import kunne tillades i 1996, er for:

a) produktion af dosisinhalatorer (MDI) til behandling af astma og andre kroniske obstruktive lungesygdomme:

>TABELPOSITION>

b) laboratorieformål i overensstemmelse med de i bilaget fastsatte betingelser:

>TABELPOSITION>

2. Denne beslutning gælder fra den 1. januar til den 31. december 1996.

Artikel 2

Denne beslutning er rettet til medlemsstaterne.

Udfærdiget i Bruxelles, den 26. juli 1995.

På Kommissionens vegne

Ritt BJERREGAARD

Medlem af Kommissionen

(1) EFT nr. L 333 af 22. 12. 1994, s. 1.

BILAG

BETINGELSER FOR AT UNDTAGE LABORATORIE- OG ANALYSEANVENDELSER

1. Laboratorieformål omfatter her anvendelse i laboratorier til kalibrering af laboratorieudstyr, anvendelse som ekstraktionsmidler, fortyndere eller bærestoffer til kemiske analyser, biokemisk forskning, inerte opløsningsmidler til kemiske reaktioner, som bærestoffer eller laboratoriekemikalier og andre vigtige analyse- og laboratorieformål. Produktion til laboratorie- og analyseformål tillades, forudsat at disse laboratorie- og analysekemikalier kun indeholder kontrollerede stoffer, der er fremstillet med følgende renhed:

>TABELPOSITION>

2. Disse rene, kontrollerede stoffer kan derefter blandes af fabrikanter, agenter og forhandlere med andre kemikalier, der eventuelt er kontrolleret af Montreal-protokollen, som det er sædvane for laboratorie- og analysebrug.

3. Disse yderst rene stoffer og blandinger, der indeholder kontrollerede stoffer, må kun leveres i genlukbeholdere eller højtrykscylindre, der indeholder mindre end tre liter, eller i glasampuller på 10 ml eller derunder, der er tydeligt mærket som stoffer, der nedbryder ozonlaget, udelukkende til laboratoriebrug og til analyseformål, og det skal klart fremgå, at brugte stoffer eller overskudsstoffer skal indsamles og genvindes, hvis praktisk muligt. Materialet skal tilintetgøres, hvis genvinding ikke er praktisk muligt.